
1. Осы Цифрлық қаржы активтерінің базалық активтерін сақтау жөніндегі ұйымға және цифрлық қаржы активтерінің эмитентіне шектеулі ықпал ету шараларын қолдану қағидалары (бұдан әрі - Қағидалар) «Қазақстан Республикасындағы цифрлық активтер туралы» Қазақстан Республикасы Заңының 4-бабы 5-1-тармағының 2) тармақшасына сәйкес әзірленді және қаржы нарығын және қаржы ұйымдарын реттеу, бақылау және қадағалау жөніндегі уәкілетті органның (бұдан әрі - уәкілетті орган) цифрлық қаржы активтерінің базалық активтерін сақтау жөніндегі ұйымға және Цифрлық қаржы активтері туралы заңның 5-бабының 2) және 3) тармақшаларында көзделген цифрлық қаржы активтерін шығаруды және олардың айналымын (айналысын) жүзеге асыратын цифрлық қаржы активтерінің эмитентіне (бұдан әрі - цифрлық активтер нарығының субъектілері) қатысты шектеулі ықпал ету шараларын қолдану тәртібін айқындайды. 
2. Қағидаларда «Қазақстан Республикасындағы цифрлық активтер туралы» Қазақстан Республикасының Заңында көзделген ұғымдар пайдаланылады.
3. Уәкілетті орган цифрлық активтер нарығының субъектілеріне мынадай факторлардың біреуін немесе бірнешеуін ескере отырып, шектеулі ықпал ету шарасын қолданады:
1) тәуекел деңгейі деп цифрлық активтер нарығы субъектілерінің Қазақстан Республикасының цифрлық активтер туралы, қылмыстық жолмен алынған кірістерді заңдастыруға (жылыстатуға), терроризмді және жаппай қырып-жою қаруын таратуды қаржыландыруға қарсы іс-қимыл туралы, бағалы қағаздар нарығы туралы заңнамасында белгіленген талаптарды орындамауы және (немесе) тиісінше орындамауы нәтижесінде азаматтардың, инвесторлардың (цифрлық активтерді ұстаушылардың) құқықтары мен бостандықтарының бұзылуы, қоғам мен мемлекеттің мүдделеріне залал келтірілуі түріндегі теріс салдардың туындау ықтималдығы, сондай-ақ цифрлық қаржы активтерінің базалық активтерін сақтау жөніндегі ұйымның жұмыс істеуін қамтамасыз ету бойынша міндеттемелерін орындау немесе цифрлық қаржы активтерінің базалық активтерін сақтау жөніндегі ұйым қызметтерін көрсету қабілетінің нашарлау ықтималдығы түсініледі;
2) таңдалған шектеулі ықпал ету шарасын қолдану нәтижесінде жағдайды түзету қабілеті;
3) бұзушылықтың сипаты және цифрлық активтер нарығының субъектісі үшін ықтимал салдары;
4) бұзушылықтың жиілігі мен ұзақтығы.

2-тарау. Жазбаша нұсқаманы қолдану тәртібі 

4. Уәкілетті орган цифрлық активтер нарығының субьектілеріне анықталған бұзушылықтарды және (немесе) себептерді, сондай-ақ олардың белгіленген мерзімде жасалуына ықпал еткен жағдайларды жоюға бағытталған орындалуы міндетті түзету шараларын қабылдауға нұсқауды,  және (немесе)  анықталған бұзушылықтарды және (немесе) себептерді, сондай-ақ олардың жасалуына ықпал еткен жағдайларды жою жөніндегі іс-шаралар жоспарын (бұдан әрі – Іс-шаралар жоспары) белгіленген мерзімді ұсыну қажеттілігін қамтитын жазбаша нұсқаманы береді.
5. Түзету шаралары жазбаша нұсқамада көрсетіледі және инвесторлар (цифрлық активтерді ұстаушылар) алдындағы міндеттемелерді орындау және (немесе) анықталған бұзушылықтарды жою бойынша орындалуы міндетті шараларды білдіреді.
6. Цифрлық активтер нарығының субьектілері жазбаша нұсқамада белгіленген мерзімде жазбаша нұсқаманың орындалғаны туралы уәкілетті органды жазбаша хабардар етеді.
7. Егер жазбаша нұсқамада Іс-шаралар жоспарын ұсыну көзделсе, Цифрлық активтер нарығының субьектілері жазбаша нұсқамада көрсетілген және кемінде 15 (он бес) жұмыс күнін құрайтын мерзімде уәкілетті органға Іс-шаралар жоспарын ұсынады.
8. Іс-шаралар жоспарында түзету шараларын қабылдауға жауапты цифрлық активтер нарығының субьектілері лауазымды тұлғасы және анықталған бұзушылықтарды жою жөніндегі іс-шараларды орындау мерзімдері көрсетіледі.
9. Уәкілетті орган ұсынылған Іс-шаралар жоспарын қарайды және ұсынылған Іс-шаралар жоспарымен келіспеген жағдайда, цифрлық активтер нарығының субьектісі жоюға жататын Іс-шаралар жоспарына ескертулерді қамтитын хатты цифрлық активтер нарығының субьектісіне жібереді.
10. Пысықталған Іс-шаралар жоспары уәкілетті органның хатын алған күннен кейін 15 (он бес) жұмыс күні ішінде уәкілетті органға ұсынылады.
11. Цифрлық активтер нарығының субьектісі Іс-шаралар жоспарында көрсетілген іс-шаралардың орындалуы туралы олар орындалған күннен кейін 15 (он бес) жұмыс күнінен кешіктірмей уәкілетті органды жазбаша хабардар етеді.
12. Уәкілетті органға цифрлық активтер нарығының субьектісі ұсынатын жазбаша нұсқамаға іс-шаралар жоспарына цифрлық активтер нарығы субьектісінің бірінші басшысы немесе оны ауыстыратын тұлға қол қоюға тиіс.

3-тарау. Жазбаша келісімді қолдану тәртібі  

13. Уәкілетті орган цифрлық активтер нарығының субьектісі анықталған бұзушылықтарды жою қажеттілігі және оларды жою мерзімдерін және (немесе) анықталған бұзушылықтар жойылғанға дейін цифрлық активтер нарығының субьектісі өзіне қабылдайтын шектеулер тізбесін көрсете отырып, осы бұзушылықтарды жою жөніндегі шаралар тізбесін бекіту туралы жазбаша келісім жасайды. Жазбаша келісімге цифрлық активтер нарығы субьектісінің Қазақстан Республикасы заңнамасының талаптарын қайталап бұзуға әкеп соғатын іс-әрекеттерді жасамау міндеттемесі қосымша енгізіледі.
Жазбаша келісімге қол қойған цифрлық активтер нарығының субьектісі оның талаптарын орындау жөнінде өзіне міндеттемелер қабылдайды.
14. Жазбаша келісім бірдей заңды күші бар қазақ және орыс тілдерінде 2 (екі) данадан 4 (төрт) данада жасалады.
Уәкілетті орган қол қойған жазбаша келісімнің 4 (төрт) данасы цифрлық активтер нарығы субьектісінің атына жіберіледі.
Цифрлық активтер нарығының субьектісі жазбаша келісімге қол қояды және оны алған күннен кейін 15 (он бес) жұмыс күні ішінде қол қойылған 2 (екі) дананы (қазақ және орыс тілдерінде 1 (бір) данадан) уәкілетті органға ұсынады.
15. Цифрлық активтер нарығының субьектісі жазбаша келісімде көзделген және кемінде 15 (он бес) жұмыс күнін құрайтын мерзімде бұзушылықтарды жою жөніндегі шаралардың орындалуы туралы уәкілетті органды хабардар етеді.
16. Цифрлық активтер нарығы субьектісінің бірінші басшысы жазбаша келісімді алған күннен бастап 5 (бес) жұмыс күні ішінде цифрлық активтер нарығы субъектісінің атқарушы органының барлық мүшелеріне және басқару органына  жазбаша келісімге қол қойылғаны туралы ақпаратты жібереді.

4-тарау. Қорытынды ережелер 

17. Іс-шаралар жоспарында, жазбаша нұсқамада не жазбаша келісімде белгіленген мерзімде бұзушылықтарды жою мүмкіндігі болмаған жағдайда, цифрлық активтер нарығының субъектісіне байланысты емес себептер бойынша Іс-шаралар жоспарын, жазбаша нұсқаманы не жазбаша келісімді орындау мерзімін уәкілетті орган цифрлық активтер нарығы субъектісінің өтінішхаты негізінде ұзартады.
Мерзiмдi ұзарту туралы өтiнiшхат уәкiлеттi органға Iс-шаралар жоспарының, жазбаша нұсқаманың не жазбаша келiсiмнiң орындалу мерзiмiнен кешiктiрiлмей ұсынылады.
Уәкілетті орган цифрлық қаржы активтерінің эмитентін Іс-шаралар жоспарының, жазбаша нұсқаманың немесе жазбаша келісімнің орындалу мерзімі ұзартылған күн туралы не көрсетілген мерзімді ұзартудан бас тарту туралы жазбаша хабардар етеді.
